## Carlos Mazón apel·la a la unió i a la col·laboració “perquè l’economia cresca, la inversió arribe i l’ocupació continue augmentant”

*** El president de la Generalitat ha clausurat el XXX aniversari de la Fundación Laboral de la Construcción i ha reivindicat la labor de l’entitat per a dotar el sector “de més professionalitat, seguretat i capacitació”**

**Bétera.**

El president de la Generalitat, Carlos Mazón, ha apel·lat a la unió i a la col·laboració “perquè l’economia cresca, la inversió arribe i l’ocupació continue augmentant” durant l’acte de celebració del XXX aniversari de la Fundación Laboral de la Construcción.

En la seua intervenció, el cap del Consell ha destacat l’interés de l’entitat per a “obtindre un sector més professional, segur i capacitat” a través de la provisió de recursos, la formació i la inversió en innovació i noves tecnologies.

Així, ha assenyalat com a assoliment d’esta fundació la formació de més de 2.800 alumnes de la Comunitat Valenciana amb més de 1.000 cursos, al mateix temps que ha fet referència als reptes i desafiaments als quals s’enfronta el sector de la construcció.

En este sentit, ha manifestat la importància de ser exemple de modernitat també en matèria de seguretat “per a ser més competitius, eficients, generar més oportunitats d’ocupació i satisfer més i millor els nostres clients”. Igualment, ha advocat per continuar treballant perquè “la sinistralitat laboral no ha desaparegut”.

Per això, ha indicat la necessitat “d’actuar, previndre i formar per a continuar reduint” i ha celebrat que en la comparació d’índexs d’incidència per comunitats autònomes, la variació percentual de 2023 a 2024 s’ha reduït en més d’un 3 % en el nostre territori.

Durant la clausura del XXX aniversari de la Fundación Laboral de la Construcción, el president ha estat acompanyat pel president nacional de l’entitat, Pedro Fernández, el president a la Comunitat Valenciana, Francisco Zamora i l’alcaldessa de Bétera, Elia Verdevío.

Fecha: 09/07/2024